作者:白居易
標題:哭崔常侍晦叔
內容:頑賤一拳石，精珍百煉金。名價既相遠，交分何其深。中誠一以合，外物不能侵。逶迤二十年，與世同浮沈。晚有退閑約，白首歸雲林。垂老忽相失，悲哉口語心。春日嵩高陽，秋夜清洛陰。丘園共誰蔔，山水共誰尋。風月共誰賞，詩篇共誰吟。花開共誰看，酒熟共誰斟。惠死莊杜口，鐘歿師廢琴。道理使之然，從古非獨今。吾道自此孤，我情安可任。唯將病眼淚，一灑秋風襟。